નવસારીમાં જમાલપોર ખાતે સર્વોદયનગરમાં રહેતા અનાવિલ પરીણિતા શીતલ પ્રતિકભાઈ દેસાઈની હત્યા કરેલી લાશ તેના ઘરના બેડરૂમમાંથી મળી આવી હતી. જોકે હત્યાને આપઘાતમાં ખપાવવાનો પ્રયાસ કરાયો હતો. શીતલની લાશ લેપટોપના વાયરથી પંખા સાથે બેડ ઉપર ફાંસો ખાધેલી હાલતમાં મળી આવીહતી. જેના પગલે સૌ પ્રથમ પોલીસે મૃતકના પતિ પ્રતિકની ફરિયાદને આધારે આપઘાતનો ગુનો દાખલ કર્યો હતો પરંતુ શીતલના મૃતદેહનું એફએસએલમાં પીએમ કરાયા બાદ તેની હત્યા થયાનું બહાર આવ્યું હતું. આથી પોલીસે પાછળથી હત્યાનો ગુનો દાખલ કરી તપાસ શરૂ કરી છે. હત્યાનો ભેદ ઉકેલવા પોલીસે મૃતકના પતિ, જીજાજી તથા તેના પરિવારના સભ્યો અને કામવાળી સહિત 7થી વધુ લોકોના નિવેદનો નોંધ્યા છે.